**Mi-e sete**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tânjesc pe-ndelete.

Mie foame, mi-e sete,

Dar n-aș putea, poate, să-i spui

Orișicui

Ce hrană

Mă poate nutri și ce mană.

Am pâine, merinde și vin.

Pătulul mi-e plin.

Am poame-n livadă

Lăsate să cadă

Din pomi, din belșug.

Cirezile mug

De ugerii grei:

Mulgi câte ciubere și donițe vrei.

Nici vechea prisacă

Nu-mi este săracă

Și am în cămară

Și miere amară,

Pe lângă bucate.

Mi-e silă de toate,

De rău și de bine.

Mi-e foame și sete de tine.